b'\n_START_ARTICLE_\nRado Lah\n_START_SECTION_\n\xc5\xbdivljenjepis\n_START_PARAGRAPH_\nRado Lah se je rodil v Tstu, kjer je dokon\xc4\x8dal ljudsko \xc5\xa1olo in od leta 1892 do 1900 gimnazijo. Nato je \xc5\xa1tudiral na visoki \xc5\xa1oli za kmetijstvo na Dunaju in 1904 diplomiral iz agronomije. Po kon\xc4\x8danem \xc5\xa1tudiju je slu\xc5\xbeboval pri knezu Schwarzenbergu na njegovih posestvih T\xc5\x99ebo\xc5\x88 (Wittingau) in Lovosice na Moravskem (1904\xe2\x80\x931907), postal 1908 kmetijski potovalni u\xc4\x8ditelj v Se\xc5\xbeani, bil od jeseni 1910 do decembra 1917 namestnik de\xc5\xbeelnega kulturnega nadzornika pri namestni\xc5\xa1tvu v Trstu, od 1918 tajnik pri Kmetijski dru\xc5\xbebi za Kranjsko, kjer je 1928 napredoval za ravnatelja._NEWLINE_Kasneje je bil od leta 1936 do 1941 ravnatelj kmetijske \xc5\xa1ole v \xc5\xa0entjurju ter v obdobju 1946 do 1952 vodja agrarnoekonomskega oddelka Kmetijskega znanstvenega zavoda Slovenije v Ljubljani. Objavil je dve strokovni knjigi in ve\xc4\x8d sto \xc4\x8dlankov in razprav tako v slovenskem kot tujem tisku.\n_START_SECTION_\nPublicisti\xc4\x8dno delo\n_START_PARAGRAPH_\nSodeloval je pri Wiener landwirtschaftliche Zeitung (1910 do 1914), od 1912 pri glasilu Kmetovalec kateremu mu je maja 1918 postal urednik in ga v duhu svojega prednika Pirca vodil do 1923; v avgustu 1931 mu je dru\xc5\xbebin glavni odbor zopet poveril uredni\xc5\xa1tvo, ki ga je vodil do 1934. Strokovne \xc4\x8dlanke o raznih panogah kmetijstva, posebno o poljedelstvu in \xc5\xbeivinoreji je ve\xc4\x8dinoma objavljal v Kmetovalcu, anonimno tudi Domoljubovi prilogi\xc2\xa0\xc2\xbbGospodar\xc2\xab, dopisoval je v beograjski Privredni pregled (1924\xe2\x80\x931929), novosadski Poljoprivredni glasnik, Bankarstvo (1928\xe2\x80\x931929) in druge liste. Ob 160 letnici Kmetijske dru\xc5\xbebe je poro\xc4\x8dal o njeni zgodovini, o kmetijskih razstavah v Sloveniji in o vplivu Kmetijske dru\xc5\xbebe na kulturne ustanove v Sloveniji. Po naro\xc4\x8dilu delegacije proizvajalcev \xc4\x8dilskega solitra je napisal bro\xc5\xa1uri Pridelovanje \xc5\xbeita (Beograd, 1924) in Hmeljarstvo (Beogr., 1925).'